[{"text_idx": "#000000", "text": "Amikumu: Nova revolucia aplikaj\u0302o por esperantistoj"}, {"text_idx": "#000001", "text": "Du el la plej bone konataj esperantistoj de la interreta generacio \u2013 Chuck Smith, la Esperantisto de la Jaro 2015, kaj Evildea, la plej spektata Esperanto-filmisto c\u0302e JuTubo \u2013 startigas novan Esperanto-telefonaplikaj\u0302on (apo) Amikumu."}, {"text_idx": "#000002", "text": "Chuck Smith, la fondinto de la Esperanto-Vikipedio kaj gvidanto de la furora Esperanto-kurso c\u0302e Duolingo, diris: \u201cAntau\u0306 cent jaroj oni portis verdan stelon por montri sian esperantistecon al la mondo, sed la nuntempaj junuloj ne plu faras tion c\u0302ar tio ne estas lau\u0306moda. Tamen c\u0302iu junulo nun portas telefonon, kiu disponigas sennombrajn funkciojn per siaj diversaj apoj. Amikumu celas koverti kaj g\u0302isdatigi la koncepton de la \u2018verda stelo\u2019 por nova generacio de pos\u0302telefonemuloj. Ni programas apon, kiu malkas\u0302os al la uzanto la plej proksimajn esperantistojn per simpla, facile uzebla interfaco\u201d."}, {"text_idx": "#000003", "text": "Evildea, estrarano de la Esperanto-Federacio de Novsudkimrio kaj c\u0302efo de Amikumu, anoncis: \u201cOfte komentantoj c\u0302e mia kanalo plendas pri la manko de lokaj esperantistoj kaj grupoj, nur por eltrovi poste, ke fakte alia komentanto log\u0302as en la sama urbo. Pro la enfluego de novaj lernantoj de Duolingo, ni devas alfronti novan problemon; kiel ni povas konektigi c\u0302i tiujn fres\u0302bakitojn kun la tradicia movado kaj ankau\u0306 unu kun la alia? Amikumu celas solvi g\u0302uste c\u0302i tiun problemon\u201d."}, {"text_idx": "#000004", "text": "Pli specife, nia apo montros c\u0302iujn proksimajn esperantistojn ordigitaj lau\u0306 distanco. Krome, per mapo oni povas vidi, kie aliaj parolantoj publike deklaris sian lokon laste. Ambau\u0306 funkcioj ebligas sendi mesag\u0302on al proksimuloj por ekkonatig\u0302i kaj renkontig\u0302i. Ni forte kredas, ke nia tuta komunumo c\u0302i tiel povos g\u0302ui tre modernan reton de samideanoj."}, {"text_idx": "#000006", "text": "Ofte movadanoj demandas kie trovig\u0302as la novaj Duolingo-lernantoj. Reciproke la lernantoj mem demandas: \u201cKie trovig\u0302as la veteranoj?\u201d La du grupoj uzas kaj utiligas malsamajn komunikilojn. Ni devas atenti, ke tiuj novaj lernantoj havas malsamajn bezonojn. Ili ne volas au\u0306 povas anig\u0302i al gigantaj asocioj kaj lokaj kluboj c\u0302ar financoj kaj tempo ofte mankas al ili. Per Amikumu, ili finfine ekhavos modernan manieron por enmiksig\u0302i en la loka movado kiam kaj kie ili volas."}, {"text_idx": "#000007", "text": "\u201cKiam mi estis en Brazilo en 2002, \u2013 aldonis Chuck, \u2013 mi pensis, ke estus belege, se c\u0302iuj esperantistoj havus GPS-ilojn kaj tiel povus trovi unu la alian pli facile. Bedau\u0306rinde, GPS-teknologio tiam estis tro multekosta por fari tion. Kiam la unua iFono aperis, mi pensis, ke ni povus finfine realigi tiun revon per sag\u0302telefonoj, sed dau\u0306ris multajn jarojn g\u0302is kiam preskau\u0306 c\u0302iuj junuloj havus ilin. Post la sukcesego de Poke\u0301mon Go mi vidis, ke homoj tutmonde serc\u0302as pos\u0302monstrojn kaj pensis, kial ne serc\u0302i esperantistojn? Dum IJK, mi vidis Evildea-n enrete kaj prezentis la ideon kaj tuj trovis, ke li jam havis la saman ideon! Tiam ni decidis, ke tiu apo devas ekekzisti kaj tuj ni kunlaboris por realigi g\u0302in kun la helpo de la esperantista kaj poliglota komunumoj\u201d."}, {"text_idx": "#000008", "text": "\u201cTamen pli ol espero necesas por efektivigi la projekton de Amikumu, \u2013 diris Evildea. \u2013 Ni devas kolekti pli malpli 9.000 eu\u0306rojn por kovri la plej bazajn elspezojn. Do, lau\u0306plane la monkolekto komencig\u0302os la 18an de oktobro kaj finig\u0302os la 9an de novembro. Se ni ne povos atingi la necesan sumon, la evoluado de la apo tuj haltos. Do, c\u0302iu eu\u0306ro, kiun vi povos liberigi, estos nepra por realigi c\u0302i tiun revon\u201d."}, {"text_idx": "#000009", "text": "Iru al por ekaboni nian retleteron kaj partopreni nian monkolekton!"}, {"text_idx": "#000011", "text": "1 respondo al Amikumu: Nova revolucia aplikaj\u0302o por esperantistoj1"}, {"text_idx": "#000012", "text": "Brila ideo por kunligi la novan mondon de Esperantistoj kiuj alvenas al la lingvo per interretaj, virtualaj vojoj. La ilo AMIKUMU povas esti utila ne nur al individuaj Esperantistoj kiuj serc\u0302as similideanojn en siaj partoj de la mondo, sed ankau\u0306 ekfika metodo por lokaj asocioj kaj kluboj en urboj, urbetoj kaj ec\u0302 vilag\u0302oj por trovi novajn lernantojn por inters\u0302ang\u0302i ideojn kaj praktiki Esperanton."}, {"text_idx": "#000014", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000016", "text": "Musklaku la kovrilon por legi pliajn informojn."}]